Mennirnir fimm stóðu að kannabisræktun á Suðurlandi . Myndin er tekin í Haukadal en tengist fréttinni að öðru leyti ekki . Gian-Reto Tarnutzer Fimm karlmenn frá Litháen hafa verið dæmdir í fangelsi fyrir kannabisræktun , sölu á efnum og peningaþvætti á Suðurlandi . Tveir mannanna eru bræður en mennirnir fá allt frá sex til fimmtán mánaða fangelsi fyrir brot sín . Þrír mánuðir eru óskilorðsbundnir í öllum tilfellum . Enginn karlmannanna greip til varna þegar málið var flutt í Héraðsdómi Suðurlands . Játuðu þeir allir aðild að fíkniefnaræktun en neituðu sök hvað varðaði peningaþvætti . Óskuðu þeir eftir því að fá að yfirgefa dómsalinn áður en lögreglumenn og önnur vitni mættu til að bera vitni . Lögregla fékk ábendingu í apríl 2019 sem leiddu til handtöku mannanna meðal annars við sumarhús á Suðurlandi þar sem efni fundust . Tveir karlmannanna eru 27 ára og voru ákærðir fyrir fíkniefnalagabrot en auk þess umfangsmikið peningaþvætti . Þannig bæri neysla þeirra beggja merki þess að þeir hefðu komist yfir fé með ólögmætum hætti . Hvor fyrir sig hafði keypt erlendan gjaldeyri fyrir á þriðja tug milljóna króna án þess að hafa tekjur í nokkru samræmi við þær upphæðir . Alls náðu þeir að kaupa gjaldeyri fyrir tæplega fimmtíu milljónir króna fyrir illa fengið fé . Þá áttu þeir það sameiginlegt að hafa lent í slysi árið 2017 og fengið annars vegar 22 milljónir króna í slysabætur og hins vegar 14 milljónir . Var um að ræða stærstan hluta tekna þeirra undanfarin ár . Á heimili annars þeirra fundust 4,4 kíló af grasi ( mariujana ) en auk þess sex skammbyssur í plastkassa . Maðurinn hafði ekki skotvopnaleyfi . Þá var hann auk þess ákærður fyrir að hafa ekið bifreið sviptur ökuréttindum en hann framvísaði líka fölsuðu ökuskírteini í blekkingarskyni við handtöku . Maðurinn gaf þær skýringar á kaupum sínum á gjaldeyri fyrir á þriðja tug milljóna króna að hann hefði gert það í greiðaskyni fyrir ótiltekið fólk sem hafi beðið hann um það . Hann hefði gert það af góðmennsku einni saman og hafði á orði að hann væri almennt frekar góður strákur . Greiðslur á skógræktarsvæði Hinn karlmaðurinn 27 ára gaf engar skýringar á 22 milljónum króna sem hann nýtti til að kaupa gjaldeyri aðrar en þær að peningar sem hann ætti væru að stórum hluta slysabætur . Hann var dæmdur fyrir hlutdeild í fíkniefnalagabroti með því að hafa framleigt húsnæði til þriðja og fjórða aðila og hefði ekki getað dulist að húsnæðið væri nýtt til ræktunar . Þá var hann dæmdur fyrir peningaþvætti með því að hafa í alls sjö skipti á skógræktarsvæði í Heiðmörk tekið við greiðslum upp á 140 þúsund krónum . Samanlagt 980 þúsund krónum . Peningana nýtti hann til að greiða húsaleiguna . Fyrri maðurinn hlaut fimmtán mánaða dóm en sá síðari tólf mánaða dóm . Tveir bræður á ótilgreindum aldri fengu sömuleiðis fangelsisdóma . Annar var gripinn með 200 kannabisplöntur sem vógu 88 kíló og auk þess 26 kíló af kannabislaufum . Þá var hann dæmdur fyrir að hafa hjálpað fimmta manninum við að leggja illa fengið fé af fíkniefnasölu inn á bankareikning . Þá var hann dæmdur fyrir rafmagnsþjófnað með því að hafa tengt fram hjá rafmagnsmæli við sumarhús og þannig hagnýtt sér á ólögmætan hátt orkuforða til framangreindrar fíkniefnaræktunar . Hinn síðari var dæmdur fyrir peningaþvætti með því að eiga rúmlega þrjár milljónir króna , þar af tíu þúsund evrur sem fundust á honum við handtöku , án þess að geta gert grein fyrir því hvernig hann fékk peningana . Þá tók hann við hvítu umslagi úr hendi fyrsta ákærða sem innihélt gjaldeyri upp á tíu þúsund evrur sem talinn var ágóði af fíkniefnasölu . Flutti hann peningana úr landi og nýtti í eigin þágu . Skýringar hins fjórða þóttu ekki trúverðugar . Hann tjáði lögreglu að hann hefði komið með peningana til sín að utan en auk þess unnið svart án þess að geta stutt þá fullyrðingu á nokkurn hátt . Bræðurnir fengu annars vegar tólf mánaða og hins vegar sex mánaða dóm . Fimmti Litháinn fékk níu mánaða dóm fyrir peningaþvætti , orkuþjófnað og fíkniefnalagabrot . Játaði hann fíkniefnalagabrotið eins og hinir fjórir en 58 kannabisplöntur fundust í sumarhúsi hjá honum . Vógu þær 27 kíló en auk þess voru 18 kíló af kannabisstönglum . Sá keypti gjaldeyri fyrir 315 þúsund krónur sem talinn var ávinningur af kannabissölu . Þrátt fyrir engar opinberar tekjur átti maðurinn 1,6 milljónir króna sem voru taldar ávinningur af fíkniefnasölu . Héraðsdómur Suðurlands komst að þeirri niðurstöðu að tilefni væri til að skilorðsbinda alla dómana að hluta en þrír mánuðir hjá hverjum og einum eru óskilorðsbundnir . RARIK gerði einkaréttakröfu upp á tíu milljónir króna fyrir orkusvik . RARIK hafði ekkert upp úr kröfum sínum þar sem dómurinn komst að þeirri niðurstöðu að kröfurnar hefðu verið vanreifaðar og þeim vísað frá . Voru þrjár milljónir króna samanlagt gerðar upptækar af bankareikningum fimmmenninganna auk þess sem fíkniefnin sem fundust voru gerð upptæk til eyðingar .